 Мр Драгица Ожеговић
Стручни савјетник за разредну наставу

ПЕДАГОШКО-ПСИХОЛОШКИ  ТРЕТМАН АГРЕСИВНОСТИ УЧЕНИКА
МЛАЂЕГ ШКОЛСКОГ УЗРАСТА
Циљ: Упознавање  наставника разредне наставе  о узроцима и специфичностима агресивног понашања ученика, као и о могућим интервенцијама (поступцима) са    агресивним ученицима . 
Подстаћи и повећати  осјетљивост  наставника за идентификовање узрочника   агресивног понашања,  за планирање активноности рада са дјецом агресивнг понашања као и рада  са њиховим родитељима.
       Увод
Понашање ученика условљено је мноштвом различитих фактора: породица, школа, вршњаци,  средина, медији, економска развијеност, култура... Дјеловање свих ових фактора требало би да буде усмјерено ка истом циљу, развоју емоционално зреле, морално и  социјално одговорне и  радно способне личности. У стварности немамо такво јединство утицаја  и  свакодневно смо  свједоци најразличитијих облика неприхватљивог (негативног) понашања  свуда око нас,  у свим областима  живота. Таква ситуација   у великој мјери утиче  на  понашање дјеце које у последње вријеме често има каректер неприлагођеног понашања.  У учесталији  облик неприлагођеног понашања  спада и агресивно понашање.
Облици агресивног понашања 

Агресивно  понашање разни аутори различито одређују, али у  основи то је свако понашање коме је циљ да се неко повриједи (физички или психички). Повређивање се врши на различите начине као: тјелесно повређивање, пријетња, задиркивање, непријатељство, уцјењивање, сексуално узнемиравање, протјеривање из друштва, изнуђивање, наметање воље, исмијавање, вријеђање, отворени бијес, крађа, уништавање ствари. Сви облици агресивног понашања манифестују се у двије категорије:  као вербална  и (или)  физичка агресивност. Вербална агресивност (оговарање, псовка, грубе ријечи, исмијавање, вријеђање, тужакање,  уцјењивање, оцрњивање...) има за сврху да „агресору“ прибаве осјећај извјесне надмоћности, веће вриједности од других односно  задовољство у увјерењу да је други повријеђен, понижен, онемогућен у неким својим настојањима или на било који начин оштећен. Друга категорија агресивног понашања манифестује се као физички напад на друге. Агресивно понашање    дјеце може  се понекад манифестовати  прикривеном агресивношћу која се манифестује у деструктивном понашању када дијете тобоже ненамјерно   уништава разне   предмете,  вриједне или оне до којих је особи коју дијете жели повриједити јако стало.  Нека дјеца показују своју агресивност тако да отимају својим другарима ствари  и скривају их уживајући у забуни, страху или срџби коју тиме изазивају код њих.
            Узроци агресивног понашања

     Узроке агресивног понашања дјеце можемо тражити у различитим факторима.
Породично окружење агресивне дјеце обично  подразумјева родитеље који занемарују и запостављају своју дјецу, строго и често безразложно  кажњавају,  свађе и насиље у породици, алкохолизам, слаба комуникација међу члановима породице,  што све  без сумње представља фактор развоја   агресије. Недостатак надзора (у породици и школи) над дјецом је такође фактор ризика у настанку агресивног понашања.  У таквим случајевима дјеца су препуштена сама себи, нико их не контролише и не упозорава, насилничко понашање се прећутно толерише или  њиме дијете  чак долази до жељеног циља.       

       Даљи фактор ризика у настанку агресивног понашања  свакако је неадекватна  педагошка клима у школи, (није креиран школски амбијент у којем се сви ученици осјећају   прихваћени, слободни, и сигурни,  амбијент у којем  се сви придржавају јасно постављених норми и  стандарда понашања  и исто очекују и траже од других),  лоше друштво (тјерају их на насилништво), насиље у окружењу, насиље у средствима масовне комуникације посебно насиље на  телевизији, недостатак садржаја за коришћење слободног времена, осјећај  несигурности, изолованости, занемарености па жели насилничким понашањем да привуче пажњу, поступање по узору (насилник је и сам био жртва  малтретирања).

Шта подузети?
Полазећи од  непобитне  чињенице да је породица први, најважнији и најдуготрајнији фактор  развоја младе личности,  да су родитељске методе васпитања  директно 
повезане са  појавом агресивности код дјеце  приоритетан задатак наставника је  сарадњом са  родитељима  развити  најефикаснији метод контроле агресивног понашања дјеце.  Важно је  подстицати  родитеље у прихварању чињенице  да је за правилан развој дјетета први предуслов да се оно осјећа сигурно, заштићено и вољено. Надаље,  поступање са агресивним дјететом  захтјева стрпљивост, досљедност и истрајност. У комуникацији са дјецом  избјегавати негативне изјаве (пријетње, наредбе, вика, сарказам ) и  дјеци се обраћати позитивним изајава (очекујем од тебе, било би добро, шта мислиш како би било да,......можеш ти то боље, другачије . )  Важно је да  родитељ од малих ногу учи дјете да агресивно понашање није лијепо понашање. Када је  дијете насилно пажњу и бригу треба прво поклонити жртви. Тако  мали насилник неће бити у прилици да добије негативну пажњу. Агреисвном дјетету  ваља објаснити да постане свестан како се жртва осјећа.  На тај начин учи да саосјећа с другима.  Није ријетка појава да родитљи савјетују дјетету да на ударац одговари ударцем. Никад не треба  савјетовати  дијете да узвраћа ударац. Тиме  се проблем не рјешава  већ  продубљује. Дијете треба  упућивати   да не прихвата сукоб, да каже  да се о томе проблему  треба  разговарати а не  физички рјешавати.  Веома је  важно  разговарати   с дјецом о појавама насиља у школи и    сазнати шта дијете  мисли  зашто се дјеца туку.  Је ли то „кул“понашање у њиховој школи? Уколико родитељ  посумња  да  је дијете жртва  агресије, обавезно треба  разговарати  с дјететом о томе проблему,  упутити  дијете како да избјегне насилника и   затражи помоћ учитеља или неке друге старије особе. Дијете такође треба  подстицати  да се не издваја, осамљује већ да  иде у групи.    Не кажавати  физичи дијете, не вријеђати  га и не омаловажавати  јер тиме се дјетету  даје модел који ће копирати и примјењивати у  социјалним односима. Кад родитељ  примјети да је дијете узнемирено, љуто с њим треба разоварати   и утврдити  разлоге његовог таквог стања. На тај начин дијете ће избацити агресији из себе и смирити се. Веома је важно је да  одрасли  воде рачуна како се обраћају једни другима, деци, какав тон и боју гласа користе у вербалној комуникацији, те да ли се често  расправљају, препиру, или свађају. Дакле, смиреност је  кључно решење приликом агресивног понашања.
Шта  радити у (школи )учионици?
Први и најважнији  услов који треба да се обезбиједи у школи  је креирање демократске, хумане и емоционално топле школске  климе   у којој  се сви осјећају  добродошли, сигурни, заштићени, прихваћени, међусобно сарађују и помажу,  придржавају се јасно постављених норми и стандарда понашања. Наставници ће:  његовати  појерење са ученицима, успоставити демократска и јасна правила понашања  и инсистирати на њиховом  сталном и досљедном примјеном; вербална омаловажавања и физичко злостављање   неће никад толерисати, исте ће  увијек  санкционисати; омогућити сваком дјетету да доживи искуство успјеха и похвалити га при томе, развијати  емпатију, знати препознати злостављање у породици, и механизме заштите дјетета од истог,  искључити дијете из групе или неке активности ако је то нужно, задавати дјеци додатне активности, обезбиједити промјену активности када осјети засићење дјетета. . Дјечије незадовољство и напетост празнити кроз физичке активности, бављењем спортом или умјетношћу, кроз смирен пријатељски разговор, заједничке излете с вршњацима  кроз све активности које су дјеци занимљиве  и угодне.
· Bonni Miller  (Како остварити успјешан контакт са ученицима стр.173.)  даје  преглед могућих  интервенција  наставника у случају агресије ученика:

· „Изградите однос повјерења, нека дијете осјети да је наставнику стало.
· Користите и подучавајте вјештине комуницирања које ће помоћи дјетету да искористи своју енергију на конструктиван начин.
· Останите мирни ако је дијете узбуђено.
· Покушајте утврдити мотиве понашања(пажња, снага, освета, неадекватност9 и користите се техникама у поступању са дјететом.
· Укилико се дијете  непримјерено понаша са циљем да му се посвети пажња , покушајте игнорирати блаже форме непријатељског понашања.
· Идентифицирајте промјене у понашању и љутњу на самом почетку тако да љутња не би ескалирала. Интервирајте  њежним додиром, мирним гласом и преусмјерењем.
· Нормалним гласом реците,“правилно је...“ умјесто немој или издавања наредбе;
· Подстакните самосвијест.Помозите дјеци да схвате да  његови поступци утичу на друге.

· Научите их вјешини комуницирања са самопоуздањем.
· Оспособите дијете да користи технике владања стресом, опуштања, разговора са самим собом, рјешавања проблема и рјешавања конфликата,
· Покажите дјетету како да се користи техником савладавања љутње (бројати до 10 итд.)  Проширите их , када их дијете почне успјешно користити.

· Избјегавајте“ надмудривање „са агресивним дјететом.нека ваш циљ буде рјешење на „обострано задовољство“.

· Градите самопоштовање и помозите дјетету да себе види као добру и брижну особу.

· Подржите активност за успјех којима се снаже врлине и надграђује личност.

· Заједно са родитељима радите на стратегијама помагања дјеци
Дајемо и листу ( дјечији психијатара Редл)  могућих поступака код дјеце неприлагођеног понашања.  
1. Планско игнорисање

2.Давање сигнала

3.Блискост и контрола додиром

4.Укључити дијете у неку интересантну активност

5. Изразити симпатију и интересовање за дијете
6.Ублажити напетост дјетета кроз неувредљиву шалу
7. Помоћи дјетету да савлада препреку

8.Тумачење као помоћ

  9. Промјена групе или одјељења

10. Рреструктурирање

11.Директни захтјев

12.Ограничити простор и средства за рад

13.Дијете искључити из групе када нема другог рјешења

14.Повремено, ако је  неопходно, забранити неку активност

Закључак:
Агресивно понашање је све учесталији облик понашања дјеце  који свакодневно уноси немир и неизвјесност дјеци и породици,  усложњава и отежава учење и   рад у школи. Иако је веома широк спектар узрока агресије улога школе и  школског амбијента у превенцији овог вида неадекватног понашања дјеце је незаобилазна. Активности у школи требале би ићи смјером: чврста сарадња са родитељима  и обучавање родитеља у препознавању и третирању агресивног понашања дјеце,  квалитетна настава, континуиран и адекватан надзор, помоћ ученицима у стицању самопоуздања, чврсто устројена правила понашања и њихова досљедна примјена, праведне и досљедне дисциплинске мјере, кохерентан  школски колектив,   стално истицање примјера позитивног понашања, похвале и награде за исто. Посебан  акценат  треба бити на активирању ученика  у креирању атмосфере  узајамне толеранције, разумјевања, помоћи, уважавања и у том циљу организовати разне активности - расправе о насилништву на тв, штампи, школи, породици, улици, сакупљати цитате о пријатељству, разумјевању, толеранцији, подстицати ученике да хвале једни друге, да чине добра дјела, вршити анализу текстова о пријатељству, насилништву, увести праксу писања лијепог за свог друга и остављање истог у за то намјењено сандуче, организовати расправу на тему кад је неко последњи пут учинио нешто добро за тебе и ти за неког, да учествују у изради одјељенских правила и придржавају се истих.
Литература:

1. Алан, Л.Б. (2003). Учионица без насилништва. Београд:  Креативни центар.
2. Јовановић,  Ј., Марковић,  Д. Пејовић,  М.: (  2003 ). Буквар толеранције,
3. Јоргић, Д.(2009). Утицај интерактивног стручног усавршавања наставника на њихове професионалне компетенције,  необјављена докторска дисертација 
3.Станић, И. Малољетничка деликвенција - опасна друштвена појава, Педагошка стварност 7-8, Нови Сад, стр. 650-670.

4. Кошичек, М.,(1967). И ваше дијете је личност, Загреб

5. Интернет
[image: image1.png]



PAGE  
1

